Lotte Bundsgaard (S), 2001-05-17:
Vi skal alle sammen have mulighed for at kunne bidrage
til vores samfund
, vi skal have mulighed for at deltage på arbejdsmarkedet, i beslutningsprocesserne og i samfundet som helhed.
Ligestilling er en forudsætning for demokrati, derfor prioriterer regeringen ligestillingen højt.
Handlingsprogrammet fra Beijing og slutdokumentet fra New York fremhæver vigtigheden af at skabe rammerne for, at der nationalt tages initiativer, og at der arbejdes for ligestilling.
Det har regeringen arbejdet for, og det vil vi fortsat arbejde for.
Vi har sidste år fået vedtaget lov om ligestilling af kvinder
og mænd.
Med ligestillingsloven har vi oprettet et uafhængigt videnscenter for ligestilling samt et ligestillingsnævn.
Vi har altså skabt en god organisatorisk ramme for det nationale ligestillingsarbejde.
Handlingsplanen fra Beijing og slutdokumentet fra New York slår fast, at nationale regeringer bør forpligtes til at arbejde for ligestilling.
Fra regeringens side tager vi den anbefaling til os.
Derfor har vi med ligestillingsloven fået vedtaget, at ligestillingsministeren hvert år skal afgive en redegørelse til Folketinget.
Redegørelsen sikrer ligestilling en naturlig plads på den politiske dagsorden.
Min redegørelse og perspektivhandlingsplan blev fremlagt i Folketinget den 17. april, og jeg synes, at vi havde en god og en konstruktiv debat.
Beijinghandlingsprogrammet peger på vigtigheden af, at kvinder tager del i beslutningsprocessen.
Vi har strammet reglerne op om kønssammensætningen i statslige udvalg og bestyrelser.
Efter ligestillingslovens regler bør der i dag være en ligelig kønssammensætning i statslige udvalg, kommissioner og lignende.
Disse regler og den debat, vi har haft om det her emne, har vist sig at have effekt, det er jeg meget glad for.
Kvinders andel i statslige råd, nævn og udvalg, som blev nedsat i år 2000, er steget til 44 pct.
Det er den højeste kvinderepræsentation, siden udvalgsloven trådte i kraft i 1985, tallet har de foregående år ligget på 38-39 pct.
Jeg håber, at den positive udvikling vil brede sig. FN anbefaler, at arbejdet med ligestilling sker ud fra en mainstreamingtankegang, det vil sige, at alle offentlige myndigheder skal indarbejde kønsaspektet i al planlægning og forvaltning.
Det har regeringen fulgt op på.
Mainstreaming er en hjørnesten i vores ligestillingsarbejde og i ligestillingsloven. Regeringens mål er at indarbejde et køns- og ligestillingsperspektiv i al offentlig forvaltning.
Jeg har iværksat et mainstreamingprojekt i staten, hvor alle ministerier er inddraget.
Der er nedsat en styregruppe med topchefer for alle ministerierne, og alle ministerierne går nu i gang med hver deres mainstreamingprojekt.
Vi har etableret en særlig rubrik på ligestillingsafdelingens hjemmeside, hvor alle kan følge projekterne, se, hvem der er i styregruppen, læse opdateringer og forhåbentlig få inspiration til lignende projekter.
FN peger på, at vi skal sikre en bedre sammenhæng mellem familie- og arbejdsliv.
Det er en væsentlig faktor for at opnå ligestilling.
I regeringen er vi helt enige i det.
Vi skal have en mere ligelig kønsfordeling, f.eks. blandt brugerne af forskellige familievenlige tiltag som børnepasningsorloven.
I dag udgør mænd kun 7-8 pct. af brugerne af børnepasningsorloven.
Vi skal se på, hvordan vi kan få involveret fædrene noget mere.
Jeg ser bl.a. en barriere i holdningerne både i familierne og på arbejdspladsen.
Holdningen er nogle gange den, at den giver moderen første prioritet til børnene, og den giver faderen første prioritet til erhvervsarbejdet.
Det er en holdning, som vi bør arbejde på at ændre.
Jeg har i 2001 planlagt to aktiviteter på det her område.
I august afholder jeg en høring med det formål at sprede gode eksempler fra virksomheder, der har arbejdet med fleksible arbejdstidsmodeller og andre familievenlige tiltag, og en høring, der sætter fokus på mændenes brug af forskellige former for børneorlov.
Derudover vil jeg indlede uformelle drøftelser med arbejdsmarkedets parter om mulige modeller for en mere fleksibel livsarbejdstid.
FN-dokumentet peger også på, at der skal gøres en national indsats for at fremme ligelønnen mellem kvinder og mænd.
I regeringen har vi i løbet af de sidste 2 år sat stigende fokus på løsningen af ligelønsproblemet i Danmark.
Arbejdsministeren har ved en lang række konferencer sat fokus på ligelønsproblemet, og i anledning af ligelønslovens 25-års-jubilæum havde vi en kampagne for at skabe opmærksomhed om ligelønsproblemet.
Kampagnen blev afsluttet med en konference.
Vi har derudover iværksat to initiativer eller to tiltag.
Arbejdsministeren har fremsat forslag til ændring af ligelønsloven.
Forslaget indebærer, dels at det bliver forbudt at indgå klausuler, som påbyder den ansatte ikke at måtte tale om løn, dels en mulighed for, at faglige organisationer kan få adgang til den relevante lønstatistik i de tilfælde, hvor et medlem mener, at der er tale om lønforskel på grund af køn.
Ideen er, at netværket skal indeholde isbrydervirksomheder, der vil gøre en forskel og vil gøre noget for at ændre på ligelønsproblemet. FN-dokumentet pålægger også landene at bekæmpe vold mod kvinder og handel med mennesker. Min forgænger nedsatte en tværministeriel arbejdsgruppe med det formål at styrke bekæmpelsen af vold mod kvinder og handel med mennesker.
Arbejdsgruppen kommer her i juni måned med en redegørelse om de aktuelle tiltag og forslag til yderligere initiativer i kampen for at komme volden til livs.
I løbet af efteråret vil arbejdsgruppen afgive en redegørelse om handel med mennesker.
Vold mod kvinder og handel med mennesker er højt prioriteret i regeringen og også på justitsministerens dagsorden.
Justitsministeren har iværksat en række gode initiativer.
Som et led i formandskabet vil der til efteråret bliver afholdt en international konference i København om det her emne. Vi er altså alt i alt nået langt i ligestillingsarbejdet.
Vi har skabt en stærk organisatorisk ramme.
Vi har sikret en politisk forankring af ligestillingsarbejdet.
Vi vil fortsat arbejde for ligeløn.
Vi vil fortsat bekæmpe volden mod kvinder og handel med mennesker.
Vi vil fortsat arbejde for, at kvinder og mænd er ligeligt repræsenteret der, hvor beslutningerne træffes.
Jeg lægger vægt på, at arbejdet for ligestilling er et fælles projekt, et projekt, vi skal arbejde sammen om, et projekt, vi skal arbejde sammen med ngo'erne om, med arbejdsmarkedets parter om og med alle dem, der er interesseret i, at vi får et godt, demokratisk samfund i Danmark, og da ligestilling er fundamentet for demokrati, er det afgørende, at vi fortsat arbejder for ligestilling i vores land.
Jeg ser frem til den kommende debat.
Forhandling